

Αθήνα, 19 Δεκεμβρίου 2024

**Νέες Υπερσύγχρονες Υπηρεσίες WiFi Onboard**

**Στρατηγική συνεργασία του Ομίλου Attica με τις**

**κορυφαίες εταιρείες Orbyt Global & Telenor Maritime**

Η **Attica Group** ανταποκρινόμενη στις ανάγκες των επιβατών και των πληρωμάτων της, προχωρά σε **στρατηγική συνεργασία με τις εταιρείες Orbyt Global & Telenor** **Maritime για την αναβάθμιση των παρεχόμενων υπηρεσιών τηλεπικοινωνίας και συνδεσιμότητας, εν πλω.** Στόχος του Ομίλου είναι η διαρκής εξέλιξη της εμπειρίας ταξιδιού, μέσα από την παροχή σύγχρονων και αξιόπιστων υπηρεσιών**, με σταθερή και υψηλής ταχύτητας πρόσβαση στο διαδίκτυο και σε υπηρεσίες τηλεπικοινωνίας καθ' όλη τη διάρκεια παραμονής** στο πλοίο, ακόμη και στις πιο απομακρυσμένες περιοχές.

Η συνεργασία με τις εταιρείες **Orbyt Global** και **Telenor Maritime οι οποίες κατέχουν ηγετική θέση** στην παροχή τηλεπικοινωνιακών λύσεων και δορυφορικών επικοινωνιών υψηλής τεχνολογίας για τη ναυτιλία, θα προσφέρει συνδεσιμότητα υψηλής ταχύτητας μέσω δορυφόρων χαμηλής τροχιάς (LEO) Starlink. Ταυτόχρονα, η χρήση εξελιγμένης πλατφόρμας διασύνδεσης θα επιτρέπει τον συνδυασμό πολλαπλών τεχνολογιών δορυφορικών και επίγειων δικτύων (LEO, GEO, 4G & 5G) σε ένα ενοποιημένο σύστημα. Με αυτό τον τρόπο θα επιτυγχάνεται η αυτόματη επιλογή, σε πραγματικό χρόνο, της βέλτιστης σύνδεσης, ώστε οι επιβάτες και τα πληρώματα του Ομίλου Attica να απολαμβάνουν προηγμένες και αξιόπιστες υπηρεσίες τηλεπικοινωνιών και Wi-Fi, εν πλω.

Η συμφωνία περιλαμβάνει **συνολική επένδυση €7εκ** από τις εταιρείες Orbyt Global και Telenor Maritime για την διαμόρφωση και παροχή μιας ολοκληρωμένης τεχνολογικής λύσης σύνδεσης εν πλω και έχει πενταετή διάρκεια με δυνατότητα πενταετούς ανανέωσης. Βάσει της στόχευσης που έχει τεθεί, η επέκταση του έργου, στο σύνολο του στόλου του Ομίλου που δραστηριοποιείται με τα εμπορικά σήματα Blue Star Ferries, Superfast Ferries, Hellenic Seaways και ANEK Lines, αναμένεται να ολοκληρωθεί εντός του 2025.

O Διευθύνων Σύμβουλος της Attica Group, κ. Πάνος Δικαίος σχολίασε σχετικά: «Ανταποκρινόμαστε στις ανάγκες των επιβατών και των πληρωμάτων μας επενδύοντας σε ψηφιακές υποδομές που φέρουν την υπογραφή αξιοπιστίας των κορυφαίων εταιρειών Orbyt Global και Telenor Maritime. Η επένδυσή μας σε τεχνολογίες νέας γενιάς επιταχύνει τη διαδικασία του ψηφιακού μετασχηματισμού του Ομίλου μας, με πολλαπλά οφέλη για τους επιβάτες, τους εργαζομένους και τις λειτουργίες μας.

Η αξιοποίηση των καλύτερων διαθέσιμων τεχνολογιών, μας δίνει τη δυνατότητα να διαμορφώσουμε εξατομικευμένες εμπειρίες για τους επιβάτες μας προσφέροντας μεγαλύτερη άνεση και ευκολία κατά τη διάρκεια του ταξιδιού. Αντίστοιχα, σημαντικά θα είναι τα οφέλη και για τα πληρώματα μας, καθώς θα έχουν τη δυνατότητα να επικοινωνούν με τις οικογένειες τους ακόμα και από τις πιο απομακρυσμένες περιοχές και να κάνουν χρήση υπηρεσιών ψυχαγωγίας κατά τον ελεύθερο χρόνο τους. Παράλληλα, οι υπηρεσίες αδιάλειπτης σύνδεσης θα ενισχύσουν περαιτέρω την αποτελεσματική χρήση δεδομένων επιτρέποντας την ταχύτερη λήψη αποφάσεων σε πραγματικό χρόνο».

*Λίγα λόγια για τον Όμιλο Αttica*

*Ο Όμιλος Αttica με πολυετή παρουσία στις ελληνικές και διεθνείς θάλασσες, ηγείται του ελληνικού κλάδου επιβατηγού ναυτιλίας και αποτελεί έναν από τους κορυφαίους ναυτιλιακούς Ομίλους διεθνώς.*

*Μέσω των δημοφιλών, εμπορικών σημάτων Superfast Ferries, Blue Star Ferries, Hellenic Seaways και ΑΝΕΚ Lines, με στόλο που αριθμεί πάνω από 40 πλοία και ανθρώπινο δυναμικό που ξεπερνά τους 2.500 εργαζομένους σε ξηρά και θάλασσα, συνδέει καθημερινά περισσότερους από 55 προορισμούς, προσφέροντας υψηλού επιπέδου μεταφορικές υπηρεσίες στην Ελλάδα και στις γραμμές εξωτερικού (Ελλάδα – Ιταλία). Τα τελευταία έτη, ο Όμιλος διευρύνει την παρουσία του στον τουριστικό τομέα, με την απόκτηση ξενοδοχειακών μονάδων στα νησιά της Τήνου (1) και της Νάξου (2) όπου δραστηριοποιείται, με στόχο την παροχή ολοκληρωμένων υπηρεσιών στους πελάτες του.*

*Με σαφή δέσμευση για την ενσωμάτωση των αρχών της βιώσιμης ανάπτυξης σε όλο το φάσμα της επιχειρηματικής δραστηριότητας και των λειτουργιών της, η Attica Group αποτέλεσε την 1η εταιρεία στον κλάδο της επιβατηγού ναυτιλίας σε παγκόσμιο επίπεδο, που εξέδωσε Απολογισμό Υπεύθυνης και Βιώσιμης Ανάπτυξης το 2009, σύμφωνα με τις κατευθυντήριες οδηγίες GRI. 14 χρόνια μετά, η αξιολόγηση Standard & Poor’s Global Corporate Sustainability Assessment (CSA) 2023, κατατάσσει τον Όμιλο στο 25% των κορυφαίων εταιρειών παγκοσμίως για τον κλάδο Transportation Infrastructure.*

Στοιχεία επικοινωνίας:

Κάλλια Μυλωνάκη, Διευθύντρια Εταιρικής Επικοινωνίας

τηλ.: +30 210 891 9150 (1571), email: mylonaki@attica-group.com